b"\n_START_ARTICLE_\nShirley Strickland\n_START_SECTION_\nBiografia\n_START_PARAGRAPH_\nVa n\xc3\xa9ixer el 18 de juliol de 1925 a la ciutat de Northam, poblaci\xc3\xb3 situada a l'estat d'Austr\xc3\xa0lia Occidental. Estudi\xc3\xa0 ci\xc3\xa8ncies i f\xc3\xadsica a la Universitat d'Austr\xc3\xa0lia Occidental, on es diplom\xc3\xa0 el 1945 i 1946 respectivament. L'any 1950 es cas\xc3\xa0 amb el ge\xc3\xb2leg Lawrence Edmund de la Hunty, del qual agaf\xc3\xa0 el cognom._NEWLINE_Va morir l'11 de febrer de 2004 a la seva resid\xc3\xa8ncia de Perth.\n_START_SECTION_\nCarrera esportiva\n_START_PARAGRAPH_\nVa participar, als 23 anys, en els Jocs Ol\xc3\xadmpics d'estiu de 1948 realitzats a Londres (Regne Unit), on va aconseguir guanyar la medalla de plata en la prova de relleus 4x100 metres i la medalla de bronze en els 100 metres llisos i els 80 metres tanques. En aquests mateixos Jocs finalitz\xc3\xa0 quarta en la prova dels 200 metres llisos._NEWLINE_En els Jocs Ol\xc3\xadmpics d'estiu de 1952 realitzats a H\xc3\xa8lsinki (Finl\xc3\xa0ndia) aconsegu\xc3\xad guanyar la medalla d'or en els 80 metres tanques, establint un nou r\xc3\xa8cord ol\xc3\xadmpic, i revalid\xc3\xa0 la medalla de bronze en els 100 metres llisos. Aix\xc3\xad mateix finalitz\xc3\xa0 cinquena en els relleus 4x100 metres amb l'equip australi\xc3\xa0._NEWLINE_En els Jocs Ol\xc3\xadmpics d'estiu de 1956 realitzats a Melbourne (Austr\xc3\xa0lia) revalid\xc3\xa0 el seu t\xc3\xadtol ol\xc3\xadmpic dels 80 metres tanques, on establ\xc3\xad un nou r\xc3\xa8cord ol\xc3\xadmpic, i aconsegu\xc3\xad guanyar la medalla d'or en els relleus 4x100 metres. Particip\xc3\xa0, aix\xc3\xad mateix, en els 100 metres llisos, si b\xc3\xa9 fou eliminada en la primera ronda._NEWLINE_Al llarg de la seva carrera guany\xc3\xa0 cinc medalles en els Jocs de l'Imperi Brit\xc3\xa0nic, entre elles tres medalles d'or._NEWLINE_Durant els Jocs Ol\xc3\xadmpics d'estiu de 2000 realitzats a Sydney (Austr\xc3\xa0lia) fou una de les portadores de la Torxa Ol\xc3\xadmpica en la seva entrada a l'Stadium Australia, moments abans d'encendre's el pebeter."